بیر گئجه عملیّات‌دان یورغون اولاراق اسماعیل سیمیتقو نون یانینا چهریق قالاسینا گئتدی. گئچمیش زامانلاردا روس گۆجلرینه قارشی اسماعیل سیمیتقویا کؤمک ائتدیغینی و بؤیۆک بیر بلادان سیمیتقونو قورتاردیغی اۆچۆن سیمیتقویا گۆوه‌نیر. آنجاق سیمیتقو خیانت ائدیب و اؤز منفعتینه خاطیر بخشعلی‌خانی حبس ائتدی و روسلارین اعتمادین قازانماق اۆچۆن سحر تزدن بخشعلی‌خانی روسلارا تحویل وئردی. بو خیدمت‌دن ممنون اولان روسلار بو قهرمانا خوی ‌دا بیر نئچه گۆن ایشگنجه وئردیلر و سونرا خوی شهری‌نین دوز مئیدانیندا اونو آسدیلار. روایت وار کی بخشعلی‌خان دارآغاجی‌نین دیبینده، سیمیتقو و روس گۆجلرینه خطاباً بونلاری سؤیله‌دی: «جسارتینیز وارسا اللریمی یئنی‌دن آچین، و بو دفعه خیانتله یوخ، بلکه مۆحاریبه ایله، منی توتا بیلسز اگر، منی آسین.»